title: Cine estausunidense
text: O cine estausunidense ye aquell que globalment ha modelau más profundament o cine en o transcurso d'o suyo primer sieglo d'existencia, tanto por os contenius y as tecnicas que ha desembolicau como por l'aspecto economico y cultural. O suyo corazón ye en Hollywood, un barrio d'a ciudat estausunidense de Los Angeles a on se producen a mayor parti d'os programas audiovisuals d'o país, tamién os televisivos.
  
  A critica estausunidense Pauline Kael resumió en 1968 o estilo d'as cintas hollywoodienses con una formula que se'n ha feito famosa: Kiss Kiss Bang Bang. Por lapidaria y breu que siga, a formula traduce a importancia de l'acción que caracteriza ista producción, metendo en un epigrafe a importancia d'o dominio tecnico que ha caracterizau iste cine: o guión, a scenificación, as imachens, o montache, a musica, o soniu y os efectos especials.
  
  Manimenos o cine estausunidense ye igualment una industria poderosa y muit estructurada, en a que o financiamiento y o marketing son en os primers rangos d'os criterios de decisión. O sector d'a diversión audiovisual ye en primer puesto d'os ingresos d'a economía d'os Estaus Unius en l'exterior. As cintas producidas en os Estaus Unius son, por eixemplo en Europa, as que suposan a mayor parti d'as dentradas en salas (62,5% d'as dentradas en 2001). O cine de Hollywood ye considerau como o primer vector de difusión d'a cultura estausunidense en l'exterior (chunto con as series de televisión).
  
  O cinema d'os Estaus Unius ha teniu un fundo efecto sobre o cine de tot o mundo dende primerías d'o sieglo XX. A suya historia ye a vegadas deseparada en quatre grans periodos: a era d'o cinema muto, o cine clasico de Hollywood, o nuevo Hollywood y a epoca contemporania (dimpués de 1980). Dende a decada de 1920, a industria cinematografica estausunidense ha replegau más diners cada anyo que la de qualsiquier atro país.
  
  Se veiga tamién 
   Premio Oscar
   Cine comercial
  
  Vinclos externos 
    Historia d'a fotografía aeria de Hollywood 
    Exposición de fotografías de cine en Florida, presentau por os Archivos d'o Estau de Florida
    Rottentomatoes.com - Una gran colección de resenyas de cintas y vistes previas de centenars de creticos